Veste excelentă pentru lupii galbeni în an centenar. Conducerea FC Petrolul a reușit, prin eforturi proprii, să achite integral suma licențierii clubului pentru următorul sezon al Superligii.
Meritul pentru acest efort financiar aparține finanțatorului Marian Copilu și președintelui Claudiu Tudor. Contactat de Observatorul Prahovean, Claudiu Tudor a confirmat în exclusivitate informația.
Reamintim că, la începutul lunii martie, primarul Andrei Volosevici, la o întâlnire cu reprezentanții clubului și suporterii, a promis că se va implica, "ca o datorie de onoare", și că va atrage fondurile necesare, aproximativ 400.000 de euro.
Ca de obicei, încă o promisiune neonorată, termenul limită fiind 28 martie. Clubul nu s-a bazat pe primarul Ploieștiului, reușind să găsească alte soluții de finanțare.
Licențierea în Superliga nu necesită o anumită taxă, însă presupune ca un club să nu aibă anumite datorii, cum era cazul FC Petrolul.